**INSTITUT RUĐER BOŠKOVIĆ**

**OBRAZLOŽENJE OPĆEG DIJELA IZVJEŠTAJA O IZVRŠENJU FINANCIJSKOG PLANA ZA I-XII.2023.**

Zagreb, 12. ožujak 2024.

**Sadržaj**

[SAŽETAK 2](#_Toc161745049)

[1 Prihodi i rashodi prema ekonomskoj klasifikaciji 2](#_Toc161745050)

[2 Prihodi i rashodi prema izvorima financiranja 2](#_Toc161745051)

[3 Rashodi prema funkcijskoj klasifikaciji 2](#_Toc161745052)

[4 Račun financiranja 2](#_Toc161745053)

[5 Obrazloženje prijenosa sredstava iz prethodne godine i prijenosa sredstava u sljedeću godinu 2](#_Toc161745054)

## SAŽETAK

Ukupni prihodi i primici Instituta Ruđer Bošković (u daljnjem tekstu: IRB) za 2023.g iznosili su 55.431.598,65 €, što je za 33% više u odnosu na 2022. godinu. U odnosu na plan za 2023.g. to je 79% od plana.

Ukupni rashodi i izdaci iznosili su 53.436.498,40 €, što je za 16% više u odnosu na 2022. godinu. U odnosu na plan za 2023.g. to je 76% od plana.

Višak prihoda i primitaka iznosi 1.995.100,25 €. U prošloj godini bio je manjak od 4.415.146,33 € .

Prema ekonomskoj klasifikaciji najveći apsolutni porast u prihodima u odnosu na 2022.g. su prihodi na podskupini 632 - Pomoći od međunarodnih organizacija te institucija i tijela EU, koji su povećani za 2,3 puta, odnosno veći su za 7.855.600,33 €. Ova je skupina prošle godine u ukupnim prihodima imala udjel od 15%, dok je ove godine njezin udjel u ukupnim prihodima bio 25%. U ovoj se skupini nalaze i prihodi temeljem ugovora o programskom financiranju, pri čemu je iznos prve rate za dio koji se odnosi na 2024.g. iznosio 2.250.000,00 €.

Najveći porast u rashodima prema ekonomskoj klasifikaciji odnosi se na rashode na podskupini 421 - Građevinski objekti u iznosu od 6.962.630,35 €. Navedeno je uglavnom vezano uz kapitalni znanstveno-infrastrukturni projekt Otvorene znanstvene infrastrukturne platforme za inovativne primjene u gospodarstvu i društvu (O-ZIP), kao i sanaciju potresa.

Gledajući prema izvorima financiranja najveća grupa prihoda je izvor 11 - Opći prihodi i primici u iznosu od 26.985.779,28 €, što čini udio od 49% ukupnih prihoda u 2023. godini , dok je godinu dana prije to bio udio od 56%. Najveći udio prihoda iz izvora 11 odnosi se na plaće i materijalna prava zaposlenika iz Proračuna RH u iznosu od 23.170.330,07 €.

Što se tiče rashoda, treba izdvojiti izvor 57 Ostali programi EU, a koji se odnosi na Fond solidarnosti EU za sanaciju šteta od potresa u ožujku i prosincu 2020. Ukupni rashodi na tom izvorima iznosili su 1.429.236,70 €. Za potrebe obnove od potresa dodatno je izdvojeno i 750.588,91 € iz izvora 58 Instrumenti EU nove generacije – Mehanizam za oporavak i otpornost. Kao i iz izvora 11 Opći prihodi i primici u iznosu od 496.698,76 €. Tako da ukupni rashodi za obnovu od potresa iznose 2.676.524,37 €.

U izvještajnom razdoblju nije bilo primitaka od financijske imovine i zaduživanja, kao niti izdataka za financijsku imovinu i otplatu zajmova.

Usporedbe s planom su otežane jer je proces planiranja bilo u značajnoj mjeri uvjetovan dobivenim limitima od strane nadležnog ministarstva.

## Prihodi i rashodi prema ekonomskoj klasifikaciji



**Prihodi i primici**

U 2023.g. ukupni prihodi i primici iznosili su 55.431.598,65 €. U odnosu na 2022.g. kada su iznosili 41.762.681,49 €, to je 33% više. Plan prihoda za 2023.g. bio je 70.275.907,00 €, stoga je realizirano 79% od plana prihoda.

Prihodi u sklopu razreda 6 - Prihodi poslovanja iznosili su 55.379.647,30 €, dok su prihodi razreda 7 - Prihodi od prodaje nefinancijske imovine iznosili 51.951,35 €.

Gledajući po podskupinama, najveća stavka se odnosi na podskupinu 671 - Prihodi iz nadležnog proračuna za financiranje redovne djelatnosti proračunskih korisnika u iznosu od 27.793.195,18 €, odnosno polovica ukupnih prihoda. U odnosu na 2022.g. to je za 16% više, kada je ta stavka iznosila 23.866.461,72 €.

Od ukupnog iznosa podskupine 671 u 2023.g., na plaće i materijalna prava zaposlenika iz Proračuna RH prihod je iznosio od 23.170.330,07 €. Iznos je veći u odnosu na prošlu godinu s obzirom na povećanje osnovice od 2% u travnju, odluku Vlade RH o isplati privremenog dodatka, kao i povećanog iznosa regresa.

Preostala značajna stavka podskupine 671 odnosi se na prihode za Programsko financiranje u 2023.g. za znanstvenu djelatnost koji su iznosili u 2.698.647,69 €. Iznos dobivenih Programskih sredstava je za 205.037,31 € manji u odnosu na plan, iako je za taj iznos dobiven limit od nadležne institucije prilikom izrade plana.

Druga najveća podskupina je 632 - Pomoći od međunarodnih organizacija te institucija i tijela EU s prihodima od 14.084.450,22 €. Na prihode o institucija i tijela EU odnosi se iznos od 13.978.287,72 €, dok na prihode od međunarodnih organizacija iznos od 106.162,50 €. Podskupina 632 ima udjel u ukupnim prihodima od 25% u 2023.g., dok je godinu da prije imala udjel od 15% u ukupnim prihodima. Ona ujedno ima najveći porast prihoda od svih podskupina i to od 66%, odnosno za 7.855.600,33 €. Najveći razlog za to povećanje su povećani prihodi za projekt O-ZIP. Također ovdje se nalaze i prihodi temeljem ugovora o programskom financiranju 2024-2027 koji je potpisan s Ministarstvom znanosti i obrazovanja krajem 2023.g., a iznos prve rate je 2.250.000,00 €.

Treća najznačajnija podskupina prihoda je 639 - Prijenosi između proračunskih korisnika istog proračuna u iznosu 9.027.284,76 €, što čini 16% od ukupnih prihoda. U odnosu na godinu prije ti prihodi su povećani za 30%, ponajviše zbog novih projekata gdje su drugi korisnici istog proračuna nositelji strukturnih EU projekata.

Najveća stavka u iznosu od 5.109.907,77 € odnosi se na prihode od tekućeg prijenosa između proračunskih korisnika istog proračuna, prvenstveno Hrvatske zaklade za znanost (HrZZ). To je za 9% manje u odnosu na godinu dana prije, jer se radi o novim natječajima pa su prihodi počeli značajnije dolaziti krajem 2023.g.

Nadalje, iznos od 3.914.637,46 € se odnosi na tekući prijenos između proračunskih korisnika istog proračuna temeljem prijenosa EU sredstava. Ukupan iznos je veći za više od 3 puta u odnosu na 2022. g. jer se radi o uglavnom novim projektima (npr. projekti CROQCI i AI4HEALTH).

**Rashodi i izdaci**

Ukupni rashodi i izdaci iznosili su 53.436.498,40 €. To je za 16% više u odnosu na godinu prije, odnosno više za 7.258.670,58 €. Plan rashoda za 2023.g. bio je 70.275.907,00 €, pa je realizacija rashoda 76% od plana.

Prema ekonomskoj klasifikaciji čine ih razred 3 - rashodi poslovanja i razred 4 - rashodi za nabavu nefinancijske imovine.

1. RASHODI POSLOVANJA – razred 3

Ukupni rashodi poslovanja (razred 3) bili su 40.779.600,22 € , što je za 10% više u odnosu na 2022.g.U odnosu na plan povećanje je 15%, odnosno 3.707.003,34 €.

Glavni razlog povećanja je porast rashoda za zaposlene – skupina 31 (bruto plaće, ostali rashodi za zaposlene i doprinosi na plaće) koji su iznosili 28.141.101,50 € i veći su za 10% u odnosu na 2022. godinu, uslijed povećanja osnovice za obračun plaće, isplate privremenog dodatka na plaću temeljem odluke Vlade RH i povećanja regresa. Ova skupina rashoda ima udio od 53% u ukupnim rashodima, dok je prošle godine njezin udio bio 55%. S obzirom na to da velika većina zaposlenih prima plaću iz Državnog proračuna, ovdje nije realna usporedba s planom.

Materijalni rashodi – skupina 32 iznosili su 11.066.760,99 € i za 3% su veći nego u istom razdoblju prošle godine. Prvenstveno zbog prijenosa sredstava za projekt ERC Synergy inozemnim partnerima u iznosu od 1.348.197,65 €. Ova skupina ima udio od 21% u ukupnim rashodima, što je za 3% manji udio u odnosu na prošlu godinu .

Ostale skupine razreda 3 imaju ukupne rashode u iznosu od 1.571.737,73 €.

Od toga se 782.280,52 € odnosi na prijenos EU sredstava proračunskim korisnicima državnog proračuna (skupina 36).

Iznos od 518.789,82 €, odnosi se na prijenos sredstava ostalim domaćim partnerima EU projekata (skupina 38).

Iznos od 127.463,41 € odnosi se na školarine za doktorske studije (skupina 37).

A iznos od 143.203,98 e odnosi se na financijske rashode (skupina 34), prvenstveno zatezne kamate u sudskim sporovima temeljem Sporazum o visini osnovice 12.2015.-01.2017., zatim bankarske usluge i negativne tečajne razlike.

1. RASHODI ZA NABAVU NEFINANCIJSKE IMOVINE – razred 4

Ukupni rashodi za nabavu nefinancijske imovine iznosili su 12.656.898,18 €, što je 39% više nego u istom razdoblju prošle godine. Svi rashodi razreda 4 odnose se na skupinu 42 – nabava dugotrajne imovine. Plan rashoda za 2023.g. bio je 34.882.154 €, pa je realizacija rashoda 36% od plana. Razlog smanjenoj realizaciji leži prvenstveno zbog vremena izrade plana i pomaka početka građevinskih rashoda projekta O-ZIP za onaj dio koji se odnosi na Zagreb.

Najveću stavku u iznosu od 7.924.498,90 € (podskupina 421) čine rashodi za građevinske objekte i veći su 8,2 puta u odnosu na prethodnu godinu. Ti se rashodi najviše odnose na građevinske radove u sklopu projekta O-ZIP, kao i obnovu zgrada od potresa.

Zatim slijede rashodi za nabavu opreme i instrumenata u iznosu od 4.654.197,05 € (podskupina 422), prvenstveno unutar projekta O-ZIP, ali i ostale strukturne EU projekte (npr. znanstveni centri izvrsnosti, Qua/Qua protein i dr.). U odnosu na godinu prije manji su za 42% jer je tada bilo značajnih nabava iz projekta O-ZIP.

Svi ostali rashodi iznose 78.202,23 €, od čega 62.818,56 € se odnosi na računalne programe, a dodatnih 13.701,40 € na opremu za plovila.

## Prihodi i rashodi prema izvorima financiranja

Izvor 11 - Opći prihodi i primici - obuhvaća slijedeće grupe rashoda: Redovna djelatnost javnih instituta (plaće i materijalna prava zaposlenika financirano iz Proračuna RH), Program usavršavanje znanstvenih novaka (plaće i materijalna prava zaposlenika); Pravomoćne sudske presude (razlike plaće radnicima po povoljnijoj osnovici za razdoblje od prosinca 2015. do siječnja 2017. godine), Programsko financiranje, Obnova infrastrukture uslijed potresa iz sredstava RH, te Redovna djelatnost iz evidencijskih prihoda. Za svaku grupu prilikom postupka planiranja dobiveni su limiti od strane nadležnog ministarstva.

Ukupni prihodi izvora 11 iznosili su 26.985.779,28 €. To je udio od 49% u ukupnim prihodima. Povećanje prihoda u odnosu na prošlu godinu je za 15%.

Ukupni rashodi izvora 11 iznosili su 27.003.410,74 €, što je 9% više u odnosu na prošlu godinu. Prvenstveno zbog već prije opisanog povećanja rashoda za zaposlene. Udio rashoda izvora 11 u ukupnim rashodima je 51%.

Izvor 12 - Sredstva učešća u pomoći - odnosi se na domaću komponentu od 15% u realizaciji podprojekata financiranih kroz Europski fond za regionalni razvoj (EFRR). Ovdje spadaju projekti potpore znanstvenim centrima izvrsnosti (ZCI), O-ZIP i dr. Za ovaj izvor dobiven je limit za izradu plana od strane nadležnog ministarstva.

Prihodi izvora 12 iznosili su 864.422,15€ i bili su za 88% veći u odnosu na 2022.g.

Rashodi su iznosili 991.394,42 € i veći su za 61% u odnosu na godinu prije.

Izvor 31 - Vlastiti prihodi proračunskog korisnika - obuhvaća komercijalne projekte s gospodarstvom i drugim pravnim osobama (npr. Hrvatske vode, Fond za financiranje razgradnje i zbrinjavanja radioaktivnog otpada i istrošenoga nuklearnog goriva Nuklearne elektrane Krško, razne poliklinike, fakulteti i ostali partneri).

Prihodi izvora 31 iznosili su 2.750.865,22 €, što je 23% manje nego u godini prije. Ali u odnosu na plan oni su bili 38% veći .

Rashodi su iznosili 2.368.713,36 €, a to je 5% manje nego u 2023. Rashodi su za 382.151,86 € bili manji u odnosu na prihode, odnosno činili su 86% prihoda.

Izvor 51 - Pomoći EU - odnosi se na projekte iz programa Obzor 2020 i Obzor Europa.

U 2023.g. prihodi izvora 51 iznosili su 3.666.196,39 €, što je povećanje od 88%. Razlog tome je što su projekti iz novog programa Obzor Europa odobreni i krenuli u realizaciju.

Ukupni rashodi izvora 51 iznosili su 3.382.739,30 € i veći su za 28% u odnosu na plan.

Izvor 52 - Ostale pomoći - čine projekti Hrvatske zaklade za znanost (HrZZ), Europski strukturni i investicijski fondovi (ESIF), projekti gdje je IRB partner neprofitnim institucijama i bilateralni projekti. Za ovaj izvor dobiven je limit za izradu plana od strane nadležnog ministarstva.

Ukupni prihodi izvora 52 iznosili su 9.373.345,43 € i imaju udio od 17% u ukupnim prihodima. U odnosu na prošlu godinu prihodi su veći za 27%. Prvenstveno zbog novo-ugovorenih projekata HrZZ.

Ukupan iznos rashoda izvora 52 bio je 7.747.306,06 €, što čini udio od 14% u ukupnih rashoda. Rashodi su u odnosu na 2022.g. porasli za 8%. Manji rast rashoda u odnosu na prihode leži ponajprije u tome što su rezultati novih natječaja HrZZ-a bili tek sredinom ili krajem 2023.g.

Izvor 56 - Fondovi EU – čine Europski socijalni fond (ESF) - izvor 561 i Europski fond za regionalni razvoj (EFRR) – izvor 563, koji sudjeluju sa 85% u realizaciji podprojekata kao što su ZCI, O-ZIP i dr. Za ovaj izvor dobiven je limit za izradu plana od strane nadležnog ministarstva.

Ukupni prihodi izvora 56 iznosili su 6.358.290,20 €. U odnosu na prošlu godinu prihodi su veći su za 74%.

Ukupni rashodi izvora 56 iznosili su 8.549.920,11 € i veći su za 32% u odnosu na 2022.g. Izvršenje fin. plana za 2023. za projekt O-ZIP slijedilo je plan nabave projekta za onaj dio koji se odnosi na nabavu znanstveno-istraživačke opreme i plan izvođenja radova za infrastrukturnu komponentu projekta. Troškovi usluge stručnog nadzora i usluge upravljanja projektom gradnje, administracije i financija EU projekta definirani su potpisanim ugovorima i tako su i provedeni.

Izvor 57 - Ostali programi EU - odnosi se na Fond solidarnosti EU - potres ožujak 2020 (izvor 5761), kao i na Fond solidarnosti EU - potres prosinac 2020 (izvor 5762). Za ovaj izvor dobiven je limit za izradu plana od strane nadležnog ministarstva.

Prihodi izvora 57 iznosili su 1.614.311,04 € i bili su 3,5 puta veći nego u 2022.g.

Rashodi izvora 57 iznosili su 1.429.236,70 € i za 2,2, puta su veći nego godinu dana prije.

Izvor 58 - Instrumenti EU nove generacije – odnosi se na Mehanizam EU za oporavak i otpornost (izvor 581).

Prihodi ovog izvora iznosili su 2.344.507,43 €, od čega je 2.250.000,00 € namijenjeno za prvu ratu programskog financiranja koja se odnosi na 2024.g. a namijenjena je razvojnoj i izvedbenoj proračunskoj komponentu. Preostali iznos od 94.507,43 € odnosi se na prihode za obnovu od potresa.

Ukupni rashodi iznosili su 749.394,06 €, a odnose se na rashode obnove zgrada od potresa.

Izvor 61 - Donacije – obuhvaća na ovom mjestu i izvor 61 Donacije (tuzemne) kao i izvor 63 Inozemne donacije. Naime iako u planskim tablicama koje nadležno ministarstvo dostavlja izvor 63 nije predviđen, Institut vodi evidenciju i po tome izvoru, ali je radi potrebe službenog planiranja i izvještavanja prikazuje unutar izvora 61. Tuzemne donacije obuhvaćaju donacije od pravnih i fizičkih osoba izvan općeg proračuna, projekte financirane preko neprofitnih organizacija (npr. HAZU, HGK, Zaklada Adris i dr.), kao i na strukturne projekte ugovorene s komercijalnim partnerima.

Ukupan prihod iznosio je 1.473.881,51 € i veći je u odnosu na 2022.g. za 77%. Prihodi se u najvećoj mjeri odnose na strukturne projekte s komercijalnim partnerima (Jamnica Kodeks, Labena, Cedevita i dr.).

Ukupni rashodi iznosili su 1.214.383,65 € i manji su za 10% u odnosu na godinu prije.

## Rashodi prema funkcijskoj klasifikaciji

Pregled po funkcijskoj specifikaciji je vrlo sličan onome prema ekonomskoj klasifikaciji (t.1. ovog Obrazloženja), ali ne uključuje izdatke za financijsku imovinu i otplate zajmova. S obzirom da ih nije bilo u 2023. godini, ukupan iznos rashoda je već gore navedenih 53.436.498,40 € .

## Račun financiranja

Za izvještaje račun financiranja prema ekonomskoj klasifikaciji i prema izvorima ne daje se obrazloženje, jer u izvještajnom razdoblju nije bilo primitaka od financijske imovine i zaduživanja, kao niti izdataka za financijsku imovinu i otplatu zajmova.

## Obrazloženje prijenosa sredstava iz prethodne godine i prijenosa sredstava u sljedeću godinu

IRB ostvaruje prihode iz različitih izvora (Proračun RH, EU, vlastiti prihodi, donacije i dr.), a sukladno tome prati se i izvršavanje rashoda. Svaki od tih izvora ima i svoja pravila koja se odnose na doznačavanje sredstava - unaprijed, refundacije ili direktno iz Proračuna. Preneseni višak iz prethodnih godina iznosi 10.708.276,76 €. On se uglavnom odnosi na višak iz vlastitih prihoda, a manji dio na neutrošena sredstva projekata na kraju godine. Višak prihoda nad rashodima iznosi 1.995.100,25 €. Dakle, ukupno gledajući višak prihoda i primitaka koji je raspoloživ u sljedećem razdoblju iznosi 12.703.377,00 € i koristiti će se sukladno pravilima svakog izvora i pojedinog projekta.